google/wiki40b huggingface dataset:
Hara Takashi

Bakgrunn og virke

Hara ble født i en landsby i det som i dag er Iwate prefekturets hovedstad, Morioka. Han vokste opp i en samuraifamilie som hadde vært motstandere av Meijirestaurasjonen og etableringen av den samme regjeringen som Hara selv en dag skulle komme til å lede. På grunn av hans tilknytning til en tidligere fiende av den nye regjeringen ble han derfor stående på siden i den politiske verden i Japan. 
Hara reiste hjemmefra i en alder av 15 år og dro til Tokyo med en båt. Han mislyktes med å komme inn på den prestisjetunge japanske sjøkrigsskolen og i stedet sluttet seg til fransketablert skole. Det var der han lærte seg å snakke fransk flytende. Kort tid senere begynte han å studere juss ved det som senere skulle bli Universitetet i Tokyo.
I en alder av 17 år ble Hara døpt romersk katolsk, og han tok navnet «David», og selv om det ble spekulert i at han ble kristen for personlig vinning på denne tiden, forble han en kristen i det offentlige livet til den dagen han døde. 
I en alder av 19 år brøt Hara bort fra familiens samuraiklan og valgte i stedet å gjennom klassifiseringen til vanlig borger. Hara arbeidet senere som journalist for en avis i tre år. Han sluttet i denne jobben i protest over  hans redaktørers forsøk på å gjøre avisen til et talerør for det konservativt politiske partiet Rikken Kaishintō.
I 1882 tok Hara opp en stilling som minister i det japanske utenriksdepartementet på anmodning fra den daværende utenriksministeren Inoue Kaoru. Hara ble deretter utnevnt til generalkonsul for Tianjin, Kina, og han ble den første sekretæren til den japanske ambassaden i Paris, Frankrike. Under styret til Mutsu Munemitsu (1844–1897), tjente Hara som viseutenriksminister og som Japans ambassadør til Korea. I 1900 returnerte Hara tilbake til Japan, og han sluttet seg til det nylig grunnlagte partiet Rikken Seiyukai som var blitt grunnlagt av Itō Hirobumi. Hara ble den første generalsekretæren i dette partiet.
Deretter ble Hara valgt til innenriksminister. I 1914, etter en lengre opphetet debatt innad i partiet, ble Hara utnevnt til president for partiet Rikken Seiyūkai for å erstatte den utgående og aldrende lederen Saionji Kinmochi. Ved det neste valget i 1917 ble dette partiet det største partiet i Japans Diet. Som statsminister ble Hara aldri noen favoritt blant de konservative politikerne, byråkratene og de militære, og han ble viden foraktet av sosialister. I løpet av hans periode, deltok Japan på fredskonferansen i Paris etter den første verdenskrig, og Japan sluttet seg til det internasjonale Folkeforbundet som en av grunnleggerne av dette. 
I Korea, brukte Japan militær makt for å undertrykke et opprør, men senere begynte de med en noe mildere politikk for å redusere motstanden mot det japanske styret. 
I november 1921, ble Hara myrdet (knivstukket) av en høyreorientert politiker som het Kon'ichi Nakaoka på jernbanestasjonen i Tokyo. Nakaoka ble sluppet ut fra fengsel etter 13 år etter å ha begått drapet på den sittende japanske statsministeren. Hara var 65 år gammel da han ble drept.
Myckle

Myckle er et tettsted i Skellefteå kommune i Västerbottens län i landskapet Västerbotten i Sverige. Det ligger på nordsida av Skellefteälven, rundt fem kilometer vest for Skellefteå sentrum. I 2010 hadde tettstedet 355 innbyggere.
Vanna

Natur, kultur og næringsliv

Hovednæringen på Vannøya er fiske, og det ligger flere fiskebruk på øya. I mindre grad drives det med sau, gris og rein. Vannøyas kirke ligger på vestsiden av øya; Sengskroken kapell ble bygd i 1962 (innviet 02.09.62) og restaurert 1981/1986. Kapellet er en langkirke i tre med plass til 225 mennesker. Hamre Stadion ligger rett sør for kirken. Vannøya har et rikt naturliv og gode muligheter for fiske både på hav og i vassdrag (Skipsfjordelva og Vannareidvassdraget). Av dyreliv fins det f.eks mengder av sjøfugl, havørn, rype, hare og en og annen hval. Vannøya har i de senere år fått en stor elgstamme, som i hovedsak holder til på den sørlige delen av øya. I 2008 var første året med elgjakt, 5 dyr ble felt. Elgstammen på den sørlige delen av øya er så stor at den ofte beiter i hager for å dekke sitt næringsbehov om vinteren. Det er bygget en vindkraftpark med Norges hittil største vindturbiner med totalt 18 stykker. Fakken vindpark er lokalisert på Fakken, mellom Vannvåg og Kristoffervalen. Torsvåg fyr ligger ytterst nordvest på øya.
Colobostoma

Utbredelse

Artene lever i Australia.
Ullebergåsen naturreservat

Ullebergåsen naturreservat er et naturreservat sør for Kongsberg som ble vernet 24. april 1992.
Ullebergåsen utgjør et grunnlendt åsparti av ordovicisk kalkstein, ca. 2 km nordøst for Lande ved fylkesvei 40. Området består av sammenhengende frodig urte- og grasrik kalkfuruskog, med særlig rike utforminger i østskråningene. Undervegetasjonen har et meget viktig innslag av orkideer.
Bellingham kraftverk

Bellingham (Cogen) kraftverk  er et varmekraftverk i Norfolk County, i delstaten Massachusetts i det østlige USA. Anlegget har en installert produksjonskapasitet på 375 MW fordelt på 2 turbiner med effekt på 163 – 192 MW hver, avhengig av sesong. Operatør er energiselskapet Northeast Energy Ass LLC. 
Det stod ferdig utbygd i 1991. Brenselkilden er naturgass og fyringsolje. Anlegget har kogenerasjon
Sanatorium

Sanatorium er en eldre betegnelse på et helsehjem, kursted, rekreasjonssted og en klinikk for langtidsbehandling. Begrepet har sin opprinnelse fra det latinske ordet «sanare» hvilket betyr helbrede eller gjøre frisk igjen, og ble særlig benyttet i Norge og andre land om institusjoner for behandling av personer med tuberkulose. En senere anvendelse av begrepet var nervesanatorium. Disse ble primært innrettet til å ta mot og behandle pasienter med nevroser og nervøse lidelser der pasienten ikke var så virkelighetsforskjøvet og urolig at lukket behandling ble nødvendig.
Sanatoriene hadde sin glanstid før antibiotikaens tid. Den tyske legen Herrmann Brehmer hevdet i 1853 at den alvorlige lungesykdommen tuberkulose kunne helbredes, og åpnet i 1863 det første sanatoriet, Brehmerschen Heilanstalt für Lungenkranke i Görbersdorf, Sokołowsko i Polen. Behandlingen måtte starte tidlig etter sykdomsutbruddet, pasientene skulle være i frisk luft og landlige omgivelser, spise næringsrik mat, ha mye ro og hvile, og drive forsiktig trening. Rasjonalet var at pasienters immunforsvar ville styrkes, og dermed i større grad være i stand til overvinne pulmonologiske tuberkuløse infeksjoner.
Tuberkulose-sanatorier ble vanlige over hele Europa fra slutten av 1800-tallet og frem til effektive medisiner ble oppdaget.
Stasjonsallmenningen

Stasjonsallmenningen er en gate i Bjørvika i Oslo som går fra fjorden til Annette Thommessens plass på Grønland.

Beliggenhet og utforming

Gaten begynner i syd ved fjorden i Bjørvika som et 45 meter bredt byrom og krysser Operagata og deretter Dronning Eufemias gate. Ved fjordkanten, på allmenningens vestside, er det planlagt startpunkt for gondolbane til Ekeberg. I de to kvartalene før Operagata og mellom denne og Dronning Eufemias gate vil det være boliger. Det er planlagt holdeplass kalt Stasjonsallmenningen for ny trikkelinje Bjørvikalinjen i Dronning Eufemias gate.
Kvartalet mellom hovedgaten Dronning Eufemias gate og Trelastgata langs sporene på Oslo sentralstasjon tilhører Barcode eller Operakvarteret. Her ligger allmenningen mellom Deloitte-bygget (Snøhetta-bygget) i vest, ferdigstilt 2013, og Visma-bygget i øst, ferdigstilt 2011. Gategulvet består av steinlegging og grøntanlegg i en stigning fra 3,5 til 12 meter over havet opp mot gangbroen over til Grønland.
Byromsprogrammet regner Stasjonsallmenningen helt frem til Galleri Oslo nord for Schweigaards gate. I planene er nevnt en østre stasjonsinngang der allmenningen går over i gangbroen, som ikke er realisert per april 2011.
Stasjonsallmenningen vil være 590 meter lang inkludert gangbroen. Kommunen beskriver Stasjonsallmenningen som det mest sentrale byrommet og viktigste og mest benyttede allmenning i Bjørvika. I reguleringsbestemmelsene er det fastslått at langs Stasjonsallmenningen skal det i 1. etasje ha "forretninger, bevertning, kulturaktiviteter og/ eller andre publikumsrelaterte funksjoner, og etasjehøyden være minimum 4,0 meter."

Gangbroen Akrobaten til Grønland

Gangbroen Akrobaten er en del av Stasjonsallmenningen og forbinder Annette Thommessens plass ved Schweigaards gate på Grønland på nordsiden av Oslo S og Stasjonsallmenningens sydlige del. Konstruksjonen er på 213 meter og ble åpnet i 2011.
Me and Earl and the Dying Girl

Handling

High school-eleven Greg har klart bedriften å bli en del av alle de sosiale gruppene på skolen uten å ha venner, og bruker det meste av fritiden sin på å lage parodier av klassiske filmer med arbeidskollegaen Earl. Men han får et nytt perspektiv på livet når han blir venner med Rachel, en klassevenninne som nettopp har blitt diagnostisert med kreft.
Nasjonale mesterskap i landeveissykling

Mesterskapstrøyer

En nasjonal mesterskapstrøye blir premiert vinnerne av de respektive konkurransene. Trøyene er sponset av de nasjonale forbundene og godkjent av UCI. Trøyen kan bæres frem til neste mesterskap påfølgende år, og bæres i alle ritt utenom i VM. Tidligere vinnere kan bruke sin nasjons farger i kragen eller på ermene på sykkeltrøyen etter ønske.
De nasjonale trøyene er ranket bak VM-trøyene og de enkelte ritts klassifikasjonstrøyer, som  den gule trøyen i Tour de France, den rosa trøyen i Giro d'Italia, gullfargede trøyen i Vuelta a España osv. Vinnere av landeveisritt kan kun bruke trøyen i landeveisritt (som ordinære etapper i etapperitt eller i endagsritt), mens vinnerne av tempo kun kan bruke trøyen i temporitt eller tempoetapper i etapperitt.
Trøyene er som oftest formet som den enkelte nasjons flagg eller bruker fargene fra flagget. Noen trøyer bærer farger som er forbundet med nasjonen den representerer, som Tysklands som er hvit og Australias som har store innslag av gul og grønn.
Omloop Het Volk 2006

Omloop Het Volk 2006 var den 61. utgaven av Omloop Het Volk, og ble arrangert 25. februar 2005. Etter 202 km kom Philippe Gilbert alene til mål og vant foran Bert de Waele og Leon van Bon.
Goliathus cacicus

Utseende

En meget stor (lengde 50-100 millimeter) og kraftig bille. Kroppen er ganske bred og flatrygget. Hannene har et gaffelformet pannefremspring og oppstående kjøler på sidene av hodet. Beina er nokså lange og kraftige, svarte, leggene (tibiae) nokså brede, hos hunnen med to skarpe pigger på yttersiden. På mellom- og bakbeina har leggene en tett hårkam på innersiden. Hodet og pronotum har okergul grunnfarge, sistnevnte med to par svarte lengdestriper, slik skiller den seg fra de andre Goliathus-artene der grunnfargen er hvit. Scutellum er langt, smalt og hvitt. Dekkvingene er hvite med en svart skulderflekk.

Levevis

De voksne billene kan finnes på sevje som flyter ut fra sår på visse trær, og kommer også til gjærende frukt. Tross sin store kropp flyr de godt. Larvene lever i jorden, og i motsetning til mange andre Cetoniinae trenger de proteinrik kost, fordi de vokser svært raskt. I fangenskap kan de fores med hunde- eller kattemat, hva de eter ute i naturen vet man ikke med sikkerhet. Under optimale forhold kan larven voksen til en lengde av 13 centimeter og en vekt over 100 gram på fire måneder, som tilsvarer varigheten av regntiden. Larven graver så ut et puppekammer et stykke nede i jorda, forvandler seg til en puppe og tilbringer mesteparten av tørketiden i dette stadiet. Etter noen måneder klekker den voksne billen nede i puppekammeret, men den kommer ikke opp før regnet kommer. I fangenskap kan de voksne billene lever over ett år, men levetiden er trolig mye kortere i vill tilstand. De voksne billene bruker mesteparten av tiden på å få formert seg, hannene kjemper ved hjelp av det gaffeldelte fremspringet på hodet, som de forsøker i vippe hverandre opp med.

Utbredelse

Arten lever i tropiske områder av Vest-Afrika.
Luoning

Luoning (kinesisk: 洛宁县; pinyin: Luòníng Xiàn) er et fylke i provinsen Henan i Folkerepublikken Kina. Den er understilt byprefekturet Luoyang.
I 1999 var befolkningen på 432 760 innbyggere.
Elven Luo renner gjennom fylket.
Den nasjonale geoparken Shenlingzhai ligger i fylket. Den ble åpnet i 2007.
Ellenbeckia monospila

Utseende

En liten (vingespenn ca. 40 millimeter), grå svermer.
Arten er ganske nattfly-lignende. Vingene er lysgrå bortsett fra en mørkere grå flekk ved forvingens bakhjørne.

Utbredelse

Arten er utbredt i tørre områder av Kenya og Somalia.
Hoba

Hoba er den største kjente enkeltmeteoritten i verden, og ligger på famen «Hoba West» i Otjozondjupa-regionen i Namibia, der den også ble påvist i 1920. Den er en ataksittjernmeteoritt, bestående av 83% jern, 16% nikkel og 0,7% kobolt. Vekten er omlag 60 tonn, størrelsen er omlag 3 × 3 meter på tvers og omtrent 1 meter dyp. Steinen fikk status som nasjonalmonument i 1955.
Søre Ål Idrettslag

Søre Ål Idrettslag (Søre Ål IL) er et idrettslag fra Lillehammer. Klubben ble stiftet i 1944, og har sine hovedaktiviteter langrenn, hopp og kombinert. 
Laget ble opprinnelig stiftet 10. mars 1927, under navnet Søre Ål Skilag. Omstendigheter under 2. verdenskrig (illegal idrett, m.m.), førte til at laget ble
stiftet på nytt i 1944 med navnet Søre Ål idrettslag (ski og orientering).
Laget har også en birkebeinergruppe som hovedsakelig trener sammen med Birkebeinerrennet som mål.
Langrennsløperen Brit Pettersen Tofte representerte Søre Ål IL. Det samme gjør kombinertløperen Mikko Kokslien og skihopperen Robert Johansson.
Copenhagen Distortion

Copenhagen Distortion er en festival for fest- og klubbkultur som finner sted i Københavns gater og usedvanlige steder rundt omkring i byen, hvert år i uken omkring den første lørdag i juni. 
Festivalen ble grunnlagt i 1998 av Thomas Fleurquin som engangsforestilling i nattklubben Mantra i Tivoli (København), og i årene 2005–06 begynte festivalen å fokusere mere på utendørsfester. I 2008 var Distortion en av de helt store kulturelle feiringer i København, med opp mot 160 000 deltagere
Festivalens kulturelle fokus ligger på klubbkultur, upfront dansemusikk, gateliv, natteliv og sosial kunst, og festen flytter hver dag rundt i et annet kvarter. Distortion mottar økonomisk støtte fra Kultur- og Fritidsforvaltningen i Københavns Kommune.
Skysstasjon

En skysstasjon var en offentlig subsidiert gård der gamle dagers reisende kunne få hest eller vogn for sin videre ferd, ofte kombinert med et gjestgiveri for mat og overnatting.

Norge

Skyssvesenet i Norge går langt tilbake i tid, og ble opphevet ved lov av 25. mai 1951. Skysstasjonene fantes over hele Sør-Norge, men enkelte ble særlig berømte som samlingssted for engelske og andre reisende – som Tofte kongsgård og Hjerkinn på Dovrefjell.
På 1800-tallet var det graderte skyssgårder: Faste skysstasjoner hadde hester klare kontinuerlig som i Sverige, mens tilsigelses-stasjoner måtte ut til bønder og skaffe hester når reisende ankom, ofte med to-tre timers ventetid. Ofte var det mer enn en dagsreise mellom de faste stasjonene, til de reisendes irritasjon. Man kunne klage skriftlig på skysstasjonen i dens postbok, men klager ble sjelden fulgt opp med særlige sanksjoner, i motsetning til i Sverige.
Voldsløkka

Historie

Navnet Voldsløkka kommer fra en overrettsprokurator ved navn N.E.R. Wold, som leide et jordstykke under gården Bjølsen i år 1780. Ifølge Oslo byleksikon kan bebyggelsen på Sagene spores tilbake til 1300-tallet. Sagene var en liten sagbruk- og industriarbeiderlandsby ved en av hovedveiene inn til byen, noe som gjorde området til et viktig knutepunkt fra 1600-tallet og i de påfølgende århundrene. «Etter Christianias grunnleggelse forsøkte Kongen og byens myndigheter å få mer bosetting på Sagene. Folk som hadde slått seg ned på Grønland, nedre Vaterland og i Piperviken, skulle enten flytte inn i byen under festningen, eller opp til Sagene.» 
På slutten av 1800-tallet båndla jernbanen tomtegrunn til en mulig toglinje mellom Øst- og Vestbanestasjonene via Grefsen. Sporet kom aldri, men planen hindret annen utbygging og sikret dermed plass for Voldsløkka, slik vi kjenner den i dag. Turveien som går tvers over Voldsløkka følger et påtenkt sporområde for tog. 
I dag preges Sagene ikke lenger av små trehus, men av boligblokker. Utbyggingen av Bakkehaugen startet i 1933, etter fradelingen av tomter fra gården med samme navn. Mellom Sagene og Bakkehaugen ligger Voldsløkka, opprinnelig som en del av Bjølsen gård. 
Voldsløkka er i dag et viktig senter for Osloidretten, og det var Oslos varaordfører fra 1945 til 1948, Rolf Hofmo, som sørget for tilretteleggelsen av idretten på Voldsløkka og en del andre grøntarealer i Oslo. Han mente at idrettens formål var folkehelseidealet – at idretten var et ledd i strevet for å skape «det sunne mennesket». Hofmo knyttet dette idealet sterkt til arbeiderklassens frigjøring. Hans tanke var at dersom idretten skulle tjene folkehelsen måtte den rekke ut til alle og være allsidig. I 1956 la Plan-og anleggskontoret i Oslo kommune frem en plan der idretten ble presentert som en viktig samfunnsfaktor, «et sosialpolitisk spørsmål». Alle skulle «ha høve til å ta aktiv del i idretts- og bevegelseslivet».  For å nå målet kunne ikke kommunen bygge dyre anlegg for de få, et nytt prinsipp skulle brukes. Kommunen skulle drenere store areal og så dem til med gress. Deretter skulle det stikkes ut banefelt. Slik ble Ekebergfeltet til i 1947 og senere fulgte Voldsløkka og Valle-Hovin. Ved denne politikken ble byens idrettsareal i løpet av 1950-årene tidoblet.
Jernbanens båndlegging av Voldsløkka-arealet, og Hofmos og Oslo kommunes arbeid for folkehelsen, var altså hovedårsakene til at Voldsløkka fortsatt er et stort planert område med gress og idrettsbaner mellom Sagene og Bakkehaugen.
Millingtonbreen

Millingtonbreen er en smal sidebre, som er 19 km lang, og som flyter fra østsiden av Hughes Range og ut i Ramseybreen, nordover for Mount Valinski. Breen ble navngitt av Advisory Committee on Antarctic Names (US-ACAN) etter kapteinløytnant Richard E. Millington i U.S. Navy som var militærlege med U.S. Navy Operasjon Deepfreeze i 1963 og 1964.
Rockprisen

Rockprisen er en årlig pris som deles ut av Rjukan Rockforum på Rjukan Rockfestival.
Rockprisen går til en utøver som har satt norsk rock på kartet nasjonalt og internasjonalt. Kriteriet er at mottakeren har laget norsk kvalitetsrock, og på denne måten har bidratt til å spredd norsk rocks selvtillit, og til å øke norsk rocks ry utover landets grenser. Prisen er et stort gullinnrammet diplom, som overrekkes av festivalsjefen under festivalen.
I 2011 ble Rockprisen delt ut for 10. gang, og da til Raga Rockers.
Financial Conduct Authority

Financial Conduct Authority (FCA) er et britisk tilsynsorgan for finanssektoren, opprettet 1. april 2013. FCA er ansvarlig overfor Parlamentet gjennom Finansdepartementet, men er finansiert utelukkende gjennom avgifter på finanssektoren.
FCA fører tilsyn med finansselskaper og finansrådgivere, med formål å beskytte forbrukere, sikre en stabil finanssektor og fremme sunn konkurranse mellom finansvirksomheter. Tilsynsorganet har blant annet myndighet til å regulere markedsføringen av finansprodukter, og kan sette minimumsstandarder og krav til produkter. Det kan også forby finansprodukter for inntil ett år mens det vurderer permanent forbud, og kan instruere virksomheter til umiddelbart å trekke tilbake eller endre annonser som det finner villedende.
Trinitaria oljekraftverk

Trinitaria oljekraftverk er et oljekraftverk i Ecuador. Det har en installert produksjonskapasitet på 133 MW, fordelt på en blokk. Anlegget ble påbegynt omkring 1990, og stod ferdig i 1997. Brenselkilden er fyringsolje.
Stallemo

Stallemo (noen ganger kalt Stallemodalen) er et område i Vennesla kommune som før kommunesammenslåingen i 1964 hørte til Øvrebø kommune. Området preges av relativt flate jorder og grusmoer med heier omkring. Gjennom dalen renner Sokna som passerer Kravlefossen, som ligger i et bratt juv, hvor kommunegrensen mot Songdalen er.
På en furemo nær veien og elva finnes det 32 gravhauger fra 400- og 500-tallet e.Kr. En del av disse ble undersøkt av Helge Gjessing i 1922 og flere gjenstander ble funnet; bronsespenner, kniv og leirkar. Eldste funn i området er en dolk fra yngre steinalder. Funnstedet er automatisk fredet.
Sunnmørsalpane Skiarena Fjellseter

Sunnmørsalpane Skiarena Fjellsæter er et skianlegg som ligger i Sykkylven kommune i Møre og Romsdal. Anlegget består av 4 skitrekk og flere nedfarter. I tillegg er der 10-talls kilometer med maskinlaget langrennsspor. I Fjellsæterstova er der servering av mat og drikke. I tillegg er det hytteutleie i området.
Anlegget ligger ikke langt unna turmål som Urfjellet, Langfjellet, Ausekaret, Hammersettindane og Borgundkollen og ca. 40 km fra Ålesund.
Rulletekst

Rulletekst er en presentasjon på slutten av en film eller et tv-program hvor bidragsytere krediteres. 
I film krediteres ofte skuespillere først, rekkefølgen på skuespillerne blir da listet opp i henhold til størrelsen på rollene, når rollen inntrer i filmen eller etter alfabetet. Videre følger teknisk personell, de sentrale skaperne for programmet og andre typer bidragsytere.
Den antikvariske bygningsnemnd

Den antikvariske bygningsnemnd var et rådgivende utvalg oppretta av Kirke- og undervisningsdepartementet 25. mai 1921 med hjemmel i lov av 3. desember 1920 «um bygningsfreding» (§ 3). Nemnda skulle gi departementet råd i spørsmål om fredning av bygninger. Den hadde innstillende myndighet i spørsmål om fredning, og – når fredning var vedtatt – avgjørende myndighet i saker om riving og ombygging.
Nemnda bestod av en jurist, en arkitekt, to bygningskyndige og riksantikvaren. Sistnevnte var leder. Nemnda var i funksjon inntil lov om kulturminner av 1978 trådte i kraft. Etter dette blei nemndas mandat lagt til riksantikvarembetet.
Like etter opprettelsen iverksatte bygningsnemnda et arbeid med å skaffe oversikt over fredningsverdige bygninger. Ei første liste omfatta 810 enkeltbygg og anlegg.
Koreansk gjenforening

Status

Politiske analytikere og koreanere flest mener gjenforeningsprosessen allerede har startet. Den demilitariserte sonen som skiller de to koreanske statene er imidlertid fremdeles en av verdens mest befestede grenser.

Møter

Etter toppmøtet i Pyongyang mellom den sørkoreanske leder Kim Dae-jung og den nordkoreanske leder Kim Jong-il som varte fra 13. juni til 15. juni 2000, gav møtelederne for Millennium-møtet i FN i september samme år sin tilslutning til en erklæring som ønsket at den koreanske 15. juni-erklæringen skulle bringe fred, stabilitet og gjenforening på den koreanske halvøy. En tilsvarende resolusjon ble sju uker senere sendt ut fra FNs generalforsamling signert av 150 medlemsnasjoner.
En planlagt debatt i FNs generalforsamling om emnet i 2002 ble utsatt i ett år etter henstilling fra de to koreanske statene, og når emnet igjen skulle debatteres i 2003, ble det fjernet fra agendaen.
Temaet ble ikke tatt opp igjen før i 2007, etter det andre koreanske toppmøtet i Pyongyang fra 2. til 4. oktober 2007. Disse samtalene ble avholdt samtidig med en runde av Sekspartsforhandlingene i Beijing som bandt seg til målet om en atomvåpenfri koreahalvøy.

Politikk og ideologi

De politiske systemene i de to koreanske statene er diametralt motsatte og fiendskapen skinner klart igjennom i det nordkoreanske statseide nyhetsbyrået Korean Central News Agency sine stadige angrep på den sørkoreanske regjeringen som anklages for å være amerikanske marionetter.
Til tross for det har den sørkoreanske innstillingen overfor Nord-Korea endret seg dramatisk de siste to tiårene. Under president Park Chung-hee ble hatet mot nord næret fra høyeste hold, mens tilnærming til nord gjennom Solskinnspolitikken har vært rådende under de mer liberale presidentene Kim Dae-jung og Roh Moo-hyun på 1990-tallet og 2000-tallet. Da president Lee Myung-bak ble valgt i 2008 kjølnet forholdet til Nord-Korea betydelig.